АҞӘА, жьҭаара 11 – Sputnik, Бадраҟ Аҩӡба. Аԥсны аҩныҵҟатәи аусқәа рминистррахь адырра ҟаҵан Самсон Ҷанба ихьӡ зху Аԥсуа драматә театр амина аҵоуп ҳәа. Абри азы Sputnik акорреспондент адырра ирҭеит аҩныҵҟатәи аусқәа рминистрра апресс-маҵзураҟынтә.
"Аҭыԥ ахь инеиит ААР, АҶА рмаҵзуҩцәа. Аԥшаарақәа рышьҭахь шәарҭара шыҟам шьақәдыргылеит", — ҳәа азгәарҭеит апресс-маҵзураҿы.
Адрамтеатр иаакәыршаны, Лакобеи Пушкини рымҩақәа аркын. Ашәарҭадара аиҿкааразы амшын ԥшаҳәахьы анеирҭагьы аркын.
Акинологцәа адраматә театр агәаҭара ашьҭахь шәарҭара шыҟам рҳәеит.
"Х-сааҭк инарзынаԥшуа аԥшаарақәа мҩаԥаагон. Атеатр ахыбра ахы инаркны аҵыхәанӡа ҳаимдеит. Алақәа урҭ аԥшаарақәа ирзыҟаҵоуп. Шәарҭара ыҟам", — иҳәеит акинолог.
Уажәшьҭа аҭел иасыз ишьақәыргыларазы аусҭҵаарақәа мҩаԥгахоит.